

Štefanova ulica 2, 1501 Ljubljana T: 01 428 58 70

E: gp.mnz@gov.si

www.gov.si

Številka: 0101-79/2025/2

Datum: 15. 9. 2025

**POROČILO O DELU INŠPEKTORATA REPUBLIKE SLOVENIJE**

**ZA NOTRANJE ZADEVE**

**ZA LETO 2024**

Ljubljana, september 2025

**1 Uvod**

**Organiziranost in pristojnosti IRSNZ**

Inšpektorat Republike Slovenije za notranje zadeve (v nadaljevanju IRSNZ) je organiziran kot sedežni organ na državni ravni, brez regijskih izpostav ali pisarn v posameznih delih države. Inšpektorji izvajajo svoja pooblastila na celotnem ozemlju Republike Slovenije.

IRSNZ v letu 2024 opravljal inšpekcijski nadzor nad izvajanjem zakonov in podzakonskih aktov na naslednjih področjih:

* zasebno varovanje,
* orožje,
* eksplozivi in pirotehnični izdelki,
* detektivska dejavnost,
* varnost in red na smučiščih,
* fizično varovanje jedrskih objektov ter jedrskih in radioaktivnih snovi,
* tajni podatki.

V primerih kršitev predpisov s področja inšpekcijskega nadzora IRSNZ opravlja tudi naloge prekrškovnega organa. Te naloge izvaja tudi izven področja inšpekcijskega nadzora, in sicer na podlagi naslednjih materialnih predpisov:

* Zakon o osebnem imenu,
* Zakon o matičnem registru,
* Zakon o osebni izkaznici,
* Zakon o potnih listinah,
* Zakon o društvih,
* Zakon o političnih strankah,
* Zakon o volitvah v državni zbor,
* Zakon o izvrševanju kazenskih sankcij,
* Zakon o občinskem redarstvu,
* Zakon o volilni in referendumski kampanji,
* Zakon o lokalnih volitvah,
* Zakon o preprečevanju dela in zaposlovanja na črno,
* Zakon o varstvu potrošnikov,
* Zakon o začasni zaščiti razseljenih oseb.

**Poslanstvo, vizija in cilji**

**Poslanstvo**

IRSNZ kot organ v sestavi Ministrstva za notranje zadeve opravlja inšpekcijski nadzor nad izvrševanjem zakonov in podzakonskih aktov na področjih zasebnega varovanja, detektivske dejavnosti, orožja, eksplozivov in pirotehničnih izdelkov, tajnih podatkov ter varnosti in reda na smučiščih. Prav tako izvaja nadzor nad fizičnim varovanjem jedrskih objektov ter jedrskih in radioaktivnih snovi.

Inšpektorji pri izvajanju inšpekcijskega nadzora ugotavljajo neskladja, nepravilnosti in pomanjkljivosti pri izvajanju predpisov ter za ugotovljene kršitve odrejajo ukrepe za njihovo odpravo oziroma vodijo postopke o prekršku zoper kršitelje predpisov.

V primerih, ko inšpektorji zaznajo neskladja, nepravilnosti in pomanjkljivosti, ki so sistemske narave, je poslanstvo inšpektorata tudi v dajanju pobud in oblikovanju predlogov za spremembe ali dopolnitve predpisov.

**Vizija**

Vizija IRSNZ je, da vsi zaposleni s hitrim odzivanjem, operativnim pristopom in nenehnim izboljševanjem poslovnih procesov zagotavljajo ugled, učinkovitost in prepoznavnost organa ter visoko stopnjo zaupanja javnosti in deležnikov.

**Temeljna cilja v letu 2024**

1. **Strokovno in zakonito izvajanje inšpekcijskih nadzorov.**

Cilj je bil strokovno in zakonito izvesti vse načrtovane inšpekcijske nadzore skladno s prioritetami na vseh področjih dela ter zagotoviti hitro obravnavo vseh prejetih prijav.  
Nadzori so bili usmerjeni predvsem na področja, kjer se je v preteklosti zaznal večji obseg nespoštovanja predpisov oziroma problemov pri izvajanju le-teh, ter na področja, kjer bi bila lahko zaradi nespoštovanja predpisov neposredno ogrožena človeška življenja ali zdravje ljudi oziroma bi lahko nastala večja materialna škoda.

1. **Učinkovito vodenje in hitro odločanje v prekrškovnih postopkih.**

Prizadevanja IRSNZ so bila usmerjena v učinkovito in hitro vodenje prekrškovnih postopkov, zlasti pri obvladovanju pripada zadev ter tekočem vodenju postopkov, vključno s postopki za prisilno izterjavo glob in stroškov postopka.

**Izvajanje nadzora po prioritetah**

Na podlagi ocene tveganja, zagotavljanja splošne javne varnosti ter aktualne problematike na vseh področjih dela je bilo v Letnem načrtu dela IRSNZ za leto 2024 predvideno izvajanje inšpekcijskih nadzorov po naslednjih prioritetah:

* zasebno varovanje,
* orožje,
* eksplozivi in pirotehnika,
* varnost na smučiščih,
* detektivska dejavnost,
* tajni podatki.

**Povzetek rezultatov**

Rezultati dela v letu 2024 kažejo, da je IRSNZ uspešno nadaljeval z izvajanjem svojih nalog in uresničil oba temeljna cilja. Ključni kazalniki poslovanja izkazujejo učinkovito in uspešno delovanje na vseh delovnih področjih inšpektorata.

**2 Povzetek ključnih kazalnikov delovanja**

**Prioritete dela in načrtovani obseg nadzora**

Z vidika aktualne problematike in zagotavljanja javnega interesa v odnosu do življenja, zdravja in premoženja ljudi so bile prioritete dela IRSNZ v letu 2024, podobno kot v preteklosti, usmerjene predvsem v izvedbo inšpekcijskih nadzorov s področja zasebnega varovanja.

Z letnim načrtom dela je bilo predvideno, da bo IRSNZ glede na organizacijske, kadrovske in finančne zmožnosti v letu 2024 izvedel od 650 do 750 inšpekcijskih nadzorov. Število je bilo okvirno in odvisno od aktualne problematike na posameznih področjih, prioritet in števila prejetih pobud in prijav. Predvideno je bilo, da bo na podlagi tega v letu 2024 izvedeno okvirno med 50 in 60 inšpekcijskih nadzorov na inšpektorja.

**Rezultati inšpekcijskih nadzorov**

Grafikon 1: Število inšpekcijskih nadzorov v letih 2004–2024

V letu 2024 je 13 inšpektorjev IRSNZ izvedlo skupno 875 inšpekcijskih nadzorov (v 2023 – 886), v katerih je bilo opravljenih 5.835 inšpekcijskih pregledov (v 2023 – 4.748). Celosten pregled opravljenih inšpekcijskih nadzorov od ustanovitve organa je prikazan v grafikonu 1.

Rezultati dela kažejo, da je IRSNZ v letu 2024 nadaljeval z uspešnim in učinkovitim delom, saj ključni kazalniki uspešnosti potrjujejo pozitiven trend glede na primerljiva leta. Znatno znižanje opravljenih inšpekcijskih nadzorov v zadnjih letih v primerjavi z letoma 2021 in 2022 je namreč posledica opravljenih izrednih nadzorov po Zakonu o nalezljivih boleznih v času epidemije COVID-19, ki so se izvajali v okviru sicer najbolj nadziranega področja (zasebno varovanje). Poudariti velja, da so bili ti izredni nadzori časovno kot tudi vsebinsko in po obsegu precej manj zahtevni od siceršnjih nadzorov.

**Posebne aktivnosti in obravnava prijav**

Organ je v letu 2024 izvajal sistematičen nadzor vseh zavezancev ter izvedel tri izredne akcije:

* nadzor nad zasebnim varovanjem na treh slovenskih letališčih konec marca,
* nadzor nad varnostjo na srednjih šolah in gimnazijah sredi aprila,
* nadzor konec julija na podlagi sprejetega Sklepa o aktiviranju Načrta dejavnosti MNZ ob požaru.

Hkrati se je nemudoma odzival na vse prejete prijave oziroma zaznano problematiko na področjih, kjer ima svoje pristojnosti. V poročevalnem obdobju je IRSNZ prejel in obravnaval 155 prijav:

* v 53 primerih so inšpektorji prijavo odstopili pristojnemu organu,
* enajstkrat je bil postopek ustavljen,
* v 57 primerih je bil uveden inšpekcijski postopek,
* enkrat je bil uveden prekrškovni postopek,
* v preostalih primerih postopki še niso bili zaključeni.

**Porazdelitev nadzorov po področjih**

Skladno s prioritetami dela IRSNZ in programom dela za leto 2024 je bilo največ nadzorov opravljenih na naslednjih področjih:

* zasebno varovanje: 498 nadzorov,
* združeno področje zasebnega varovanja in orožja: 84 nadzorov (predvsem nadzor nad varovanjem prevoza denarja in drugih vrednostnih pošiljk),
* orožje: 150 nadzorov,
* eksplozivi in pirotehnični izdelki: 45 nadzorov,
* detektivska dejavnost: 41 nadzorov,
* tajni podatki: 35 nadzorov,
* varnost na smučiščih: 20 nadzorov,
* varstvo pred ionizirajočimi sevanji in jedrska varnost: 2 nadzora.

Grafikon 2: Delež inšpekcijskih nadzorov po posameznih področjih v letu 2024

Tabela 1: Število inšpekcijskih nadzorov po področjih v letih 2015–2024

| **Področje / Leto** | 2015 | 2016 | 2017 | 2018 | 2019 | 2020 | 2021 | 2022 | 2023 | **2024** |
| --- | --- | --- | --- | --- | --- | --- | --- | --- | --- | --- |
| Zasebno varovanje | 416 | 447 | 393 | 492 | 435 | 419 | 1379 | 1641 | 519 | **498** |
| Orožje, eksplozivi in pirotehnični izdelki[[1]](#footnote-1) | 165 | 168 | 157 | 140 |  |  |  |  |  |  |
| Orožje |  |  |  |  | 145 | 68 | 73 | 71 | 168 | **150** |
| Zasebno varovanje in orožje[[2]](#footnote-2) |  |  |  |  | 52 | 27 | 56 | 71 | 69 | **84** |
| Eksplozivi in pirotehnični izdelki |  |  |  |  | 67 | 194 | 29 | 37 | 53 | **45** |
| Varnost na smučiščih | 32 | 26 | 33 | 33 | 30 | 31 | 31 | 38 | 19 | **20** |
| Detektivska dejavnost | 37 | 40 | 38 | 38 | 37 | 31 | 23 | 36 | 35 | **41** |
| Tajni podatki | 8 | 13 | 17 | 13 | 26 | 21 | 25 | 17 | 22 | **35** |
| Varstvo pred ionizirajočimi sevanji in jedrska varnost |  |  |  |  |  |  |  | 2 | 1 | **2** |
| **Skupaj** | 658 | 694 | 638 | 716 | 792 | 791 | 1616 | 1913 | 886 | **875** |

**Prekrškovni postopki**

IRSNZ je skladno z letnim načrtom izvajal tudi naloge prekrškovnega organa v okviru inšpekcijskih postopkov, dodatno pa je vodil prekrškovne postopke tudi na področjih, kjer svoje naloge izvaja le kot prekrškovni organ. Število in struktura prekrškovnih odločitev sta razvidna iz spodnje tabele.

Tabela 2: Število in struktura prekrškovnih odločitev v zadnjih sedmih letih

| **Prekrškovne odločitve – glavna sankcija** | 2018 | 2019 | 2020 | 2021 | 2022 | **2023** | **2024** |
| --- | --- | --- | --- | --- | --- | --- | --- |
| Odločba - globa | 196 | 179 | 103 | 48 | 50 | **31** | **62** |
| Plačilni nalog - globa | 9 | 23 | 12 | 8 | 9 | **6** | **17** |
| Odločba - opomin | 398 | 353 | 241 | 146 | 146 | **131** | **125** |
| Opozorilo po ZP-1 | 141 | 182 | 125 | 109 | 107 | **205** | **220** |
| **Skupaj** | 744 | 737 | 481 | 311 | 312 | **373** | **424** |

Iz zgornje tabele lahko razberemo, da je število prekrškovnih odločitev po letu 2018 začelo upadati, trend pa se je obrnil leta 2022 tako da je bilo v letu 2024 doseženo največje število prekrškovnih odločitev v zadnjih štirih letih. Če primerjamo vsebino oziroma strukturo prekrškovnih odločitev znotraj posameznega leta, so se deleži odločitev v letu 2024 spremenili. Povečalo se je število izrečenih glob, predvsem plačilnih nalogov, na račun manj izrečenih opominov.

**Ključni kazalniki uspešnosti**

Uspešnost delovanja IRSNZ po ključnih kazalnikih delovanja je prikazana v spodnjem grafikonu.

Grafikon 3: Število inšpekcijskih nadzorov in prekrškovnih odločitev, izplačanih nagrad za odvetnike in stroškov ter število zaposlenih inšpektorjev v letih 2014–2024

Število inšpekcijskih nadzorov se je po dveh letih, v času razglašene epidemije COVID-19, ko je zaradi izrednih nadzorov po Zakonu o nalezljivih boleznih doseglo najvišje število od začetka delovanja inšpektorata, leta 2023 vrnilo na primerljiv nivo in z 875 nadzori ostalo na tem nivoju tudi v letu 2024. Število prekrškovnih odločitev se od leta 2022 povečuje in je bilo leta 2024 v primerjavi s preteklimi tremi leti na višji ravni, a vseeno nižje, kot v letih pred epidemijo.

V letu 2024 sej je v primerjavi z letom 2023 znesek finančnih sredstev za stroške postopkov in nagrad odvetnikom znižal in je znašal 1.140,31 EUR, kar je najmanj po letu 2018 in kaže na kakovostno delo prekrškovnega organa v zadnjem letu. Ta izdatek namreč priča o uspešnih sodnih postopkih v zahtevah za sodno varstvo.

**3 Inšpekcijski nadzori po posameznih področjih dela**

**3.1 Zasebno varovanje**

Zasebno varovanje opravljajo v Sloveniji gospodarske družbe in samostojni podjetniki na podlagi registrirane dejavnosti, veljavne licence ter izpolnjevanja pogojev iz Zakona o zasebnem varovanju (Uradni list RS, št. 17/11, v nadaljevanju: ZZasV-1). Ob koncu leta 2024 je bilo registriranih 169 varnostnih služb z vsaj eno licenco, dejavnost pa izvaja okoli 7.294 fizičnih oseb s službeno izkaznico varnostnika. Zaradi obsega zavezancev in problematike ostaja zasebno varovanje prednostna naloga IRSNZ, še posebej v okviru nadzora nad kritično infrastrukturo in objekti državnega pomena.

V letu 2024 so inšpektorji opravili 582 inšpekcijskih nadzorov po vseh statističnih regijah; največ v Osrednjeslovenski (196), Podravski (65), Savinjski (59), Obalnokraški (41) in JV Sloveniji (37). Največ jih je bilo v juliju (94), februarju (93) in maju (90). Večina nadzorov je bila rednih (521), izrednih 59, dva pa sta bila ponovna nadzora zaradi preverjanja odprave pomanjkljivosti.

Po vsebini so v nadzorih s področja zasebnega varovanja tudi tisti nadzori, v katerih se izvaja nadzor s področja orožja in sicer v nadzorih na sedežih imetnikov licenc, ki posedujejo orožje ter v okviru pregledov prevozov in varovanja gotovine ter drugih vrednostih pošiljk. Takih nadzorov je bilo v poročevalnem obdobju 84 od uvodoma navedenih 582 nadzorov. Sicer pa je bilo opravljenih največ nadzorov na sedežih zavezancev (117), sledijo nadzori javnih prireditev (93) in gostinskih lokalov in diskotek (91). Podrobnejši prikaz opravljenih nadzorov na področju zasebnega varovanja je na grafikonu 4.

Na podlagi prejetih prijav, ki jih je Inšpektorat v letu 2024 prejel na področju zasebnega varovanja je bilo uvedenih 35 inšpekcijskih in en prekrškovni postopek na področju zasebnega varovanja. V nadzorih na področju zasebnega varovanja je bilo izrečenih 178 opozoril po Zakonu o inšpekcijskem nadzoru (v nadaljnjem besedilu ZIN), 156 opozoril po Zakonu o prekrških (v nadaljnjem besedilu ZP-1), v 50 primerih je bil uveden prekrškovni postopek. Izdano je bilo 13 ureditvenih odločb, trikrat je bil podan predlog za uvedbo prekrškovnega postopka drugemu prekrškovnemu organu. Inšpektorji so v 81 primerih ustavili postopek na kraju na zapisnik.

Grafikon 4: Deleži inšpekcijskih nadzorov po področjih v okviru zasebnega varovanja

**Najpogostejše nepravilnosti in kršitve**

Najbolj pogosto ugotovljene nepravilnosti oziroma neskladja v nadzorih po zasebnem varovanju:

* neustrezno označeni varnostniki (brez priimka in prve črke imena na delovni obleki oziroma službene izkaznice na vidnem mestu);
* opravljanje nalog zasebnega varovanja brez službene izkaznice;
* imetniki licenc zasebnega varovanja ne obveščajo reprezentativnega združenja o internem strokovnem izpopolnjevanju;
* sklepanje pogodb z naročniki v neskladju z določili ZZasV-1 (na primer niso navedeni vsi podizvajalci).

**Prekrškovni postopki**

Poleg inšpekcijskih nadzorov je IRSNZ na področju zasebnega varovanja vodil tudi prekrškovne postopke. V prekrškovnih postopkih po ZZasV-1 so inšpektorji in pooblaščene uradne osebe v letu 2024 izrekli 133 sankcij, od tega 45 glob in 88 opominov, v 25 primerih pa prekršek ni bil dokazan, zato niso izdali odločbe o prekršku. Največ prekrškov je bilo izrečnih imetnikom službene izkaznice, ki po prekinitvi delovnega razmerja niso vrnili službene izkaznice pristojnemu organu, ki jo deponira. Z zakonom je v 35. členu namreč določeno, da mora, če imetnik službene izkaznice v 30 dneh od njene vročitve ne sklene delovnega razmerja ali za dlje kot 30 dni prekine delovno razmerje z imetnikom licence ali izvajalcem internega varovanja, v osmih dneh vrniti službeno izkaznico pristojnemu organu, ki jo deponira.

Najbolj pogost prekršek pravnih oseb je povezan z neupoštevanjem določb za opravljanje zasebnega varovanja, ki so določene v 11. členu ZZasV-1.

**3.2 Orožje**

IRSNZ v skladu z določbami Zakona o orožju (Uradni list RS, št. [23/05](http://www.uradni-list.si/1/objava.jsp?sop=2005-01-0777) – uradno prečiščeno besedilo, [85/09](http://www.uradni-list.si/1/objava.jsp?sop=2009-01-3791), [125/21](http://www.uradni-list.si/1/objava.jsp?sop=2021-01-2649) in [105/22](http://www.uradni-list.si/1/objava.jsp?sop=2022-01-2603) – ZZNŠPP, v nadaljevanju: ZOro-1) opravlja nadzor nad izvajanjem določb pri pravnih osebah in podjetnikih, ki posedujejo orožje, se ukvarjajo s prometom orožja ali z dejavnostjo strelišča.

V lanskem letu so inšpektorji na področju orožja izvedli 150 inšpekcijskih nadzorov, v katerih so opravili 390 pregledov. Največ nadzorov na področju orožja je bilo izvedenih nad imetniki orožnih posestnih listin (različni klubi, strelske organizacije in drugi subjekti), pri katerih je bilo opravljenih 84 nadzorov. Opravljenih je bilo tudi 20 inšpekcijskih nadzorov glede zagotavljanja varnosti na streliščih. V trgovinah z orožjem je bilo opravljenih 25 inšpekcijskih nadzorov.

Grafikon 5: Inšpekcijski nadzori s področja orožja

V nadzorih po orožju je bilo izrečenih 63 opozoril po ZIN, 40 opozoril po ZP-1, v šestih primerih je bil uveden prekrškovni postopek. Izdane so bile štiri ureditvene odločbe in izrečena ena ustna odločba, v enem primeru pa je bil zapisnik zaradi ugotovljenih nepravilnosti posredovan pristojni inšpekciji. V dveh nadzorih so inšpektorji tudi odvzeli orožje. V 62 nadzorih, večinoma je šlo za nadzore pri imetnikih orožno posestnih listin, nepravilnosti niso bile ugotovljene ali pa so bile le te odpravljene na kraju samem, zato so inšpektorji v teh primerih nadzore ustavili z zapisnikom na kraju nadzora.

**Bistvene nepravilnosti in kršitve**

Pri nadzoru nad orožjem so bile tudi v lanskem letu najbolj pogosto ugotovljene nepravilnosti povezane z evidencami orožja, predvsem izstopa nepravilno oziroma neažurno vodenje evidenc o nabavljenem orožju in strelivu ter nezaključevanje knjig o nabavljenem in porabljenem strelivu ob koncu leta. Izpostaviti velja tudi hrambo orožja in streliva v nasprotju z zakonskimi določbami ter neustrezno mehansko in/ali elektronsko zaščito prostorov, v katerih se hrani orožje in strelivo.

**Prekrškovni postopki**

Pooblaščene uradne osebe so na področju orožja izrekle skupaj 41 sankcij, v okviru katerih je bila v 22 primerih izrečena globa, v 19 primerih pa je bil kršiteljem izrečen opomin. V sankcije niso všteta opozorila (pisna in ustna), ki so jih inšpektorji izrekli v inšpekcijskih postopkih za milejše kršitve ugotovljene in odpravljene v času inšpekcijskega nadzora.

Najstrožje sankcije so bile izrečene za prekrške povezane z zakonsko določbo, ki pravnim osebam prepoveduje promet z orožjem, preden dobijo dovoljenje (8. tč., 1. odst., 82. člena ZOro-1).

**3.3 Eksplozivi in pirotehnični izdelki**

IRSNZ izvaja tudi nadzor nad pirotehničnimi izdelki, in sicer na podlagi Zakona o eksplozivih in pirotehničnih izdelkih (Uradni list RS, št. 35/08 in 19/15, v nadaljevanju: ZEPI). Glavni zavezanci na tem področju so podjetja, ki se ukvarjajo s trgovino na debelo s pirotehničnimi izdelki med letom ter zalagajo vse registrirane trgovine oziroma trgovce na drobno. Na področju pirotehničnih izdelkov je šest inšpektorjev IRSNZ izvedlo skupaj 45 inšpekcijskih nadzorov. V okviru teh nadzorov je bilo opravljeno 151 pregledov. Poudarek je bil tako na nadzoru nad trgovci na debelo, kot tudi nad trgovci na drobno, ki jih IRSNZ, kot vsa leta prej, sistematično preverja vsako leto v decembru v okviru redno planiranih nadzorov. Prav ti nadzori predstavljajo glavnino opravljenih nadzorov na tem področju v letu 2024.

Inšpektorji so izrekli 10 opozoril po ZP-1 in 11 opozoril po ZIN, enkrat je bil na podlagi ugotovitev inšpekcijskega nadzora začet tudi prekrškovni postopek. V dveh primerih so inšpektorji odvzeli pirotehniko.

**Bistvene nepravilnosti in kršitve**

Najpogostejše in bistvene nepravilnosti, ki so bile ugotovljene pri nadzorih nad pirotehničnimi izdelki, so bile povezane predvsem z neurejeno oziroma nepopolno dokumentacijo ter pomanjkljivim vodenjem evidenc. Med ugotovljenimi neskladji z zakonom so inšpektorji ugotavljali tudi napake in nepravilnosti pri skladiščenju oziroma hrambi pirotehničnih izdelkov.

**Prekrškovni postopki**

Na področju eksploziva in pirotehničnih izdelkov so pooblaščene uradne osebe v letu 2024 izrekle štiri prekrškovne sankcije, v vseh primerih opomin. Sankcije so bile izrečene na podlagi ZEPI. V sankcije niso všteta opozorila (pisna in ustna), ki so jih inšpektorji izrekli v postopkih za milejše kršitve v času nadzora.

Izrečene sankcije se v letu 2024 nanašajo na:

* promet s pirotehničnimi izdelki, ki nimajo oznake CE, ali pa je ta nepravilna oziroma ne izpolnjujejo varnostnih zahtev;
* promet s pirotehničnimi izdelki, ki niso ustrezno označeni ali oznaka ne vsebuje vseh predpisanih podatkov.

**Mednarodno sodelovanje**

V okviru evropskega projekta PROSAFE sta predstavnika IRSNZ v 2024 ponovno sodelovala na strokovnem sestanku in ogledu laboratorija Nacionalnega inštituta za raziskave in razvoj na področju varnosti v rudnikih in zaščite pred eksplozijami. Na sestanku so predstavniki držav, ki sodelujejo v projektu (Belgija, Nizozemska, Portugalska, Švedska in Slovenija) skupaj s predstavniki laboratorija pregledali metode in standarde testiranja pirotehničnih izdelkov, ki so bili v okviru projekta vzorčeni v posameznih državah ter poslani na analizo v omenjeni laboratorij. Predstavljeni so bili postopki certificiranih testiranj, oprema ter praktične izvedbe analiz, pri čemer so udeleženci lahko spremljali potek testiranj izdelkov izključno v strogo kontroliranih laboratorijskih pogojih. Sestanek je bil pomembna priložnost za primerjavo metod vzorčenja med državami ter za izmenjavo strokovnih informacij glede rezultatov analiz ognjemetnih izdelkov.

**3.4 Varnost in red na smučiščih**

Inšpektorji IRSNZ so v letu 2024 opravili 20 inšpekcijskih nadzorov s področja zagotavljanja varnosti in reda na smučiščih. V teh nadzorih, ki so jih opravili štirje inšpektorji, ki so strokovno usposobljeni za nadzor na tem področju, je bilo opravljenih 50 pregledov. V šestih nadzorih ni bilo ugotovljenih nepravilnosti oziroma kršitev, zato so inšpektorji inšpekcijski postopek ustavili na smučišču.

Bistvene nepravilnosti, ki so jih inšpektorji ugotovili pri izvajanju inšpekcijskih nadzorov v zvezi zagotavljanjem varnosti in reda na smučiščih v skladu z določili Zakona o varnosti na smučiščih (Uradni list RS, št. [44/16](http://www.uradni-list.si/1/objava.jsp?sop=2016-01-1922), v nadaljevanju: ZVSmuč-1) in predpisov, sprejetih na njegovi podlagi so bile:

* nepopolni zapisniki o nesrečah na smučiščih (posredovani podatki ne vsebujejo izpolnjenih vseh obveznih polj) in pošiljanje zapisnikov na IRSNZ po zakonsko določenem roku;
* nezagotavljanje prisotnosti nadzornikov na smučišču v času obratovanja.

**Prekrškovni postopki**

Pooblaščene uradne osebe so na področju varnosti in reda na smučiščih izrekle skupaj 4 sankcije, v okviru katerih je bila v dveh primerih izrečena globa, v dveh primerih pa je bil kršiteljem izrečen opomin. Najbolj pogosti kršitelji so bili smučarji in sicer v povezavi s prekrški, ki opredeljujejo samoodgovorno ravnanje smučarjev.

**3.5 Detektivska dejavnost**

Detektivsko dejavnost je v letu 2024 urejal Zakon o detektivski dejavnosti (Uradni list RS, št. 17/2011, v nadaljevanju: ZDD-1) na podlagi katerega je IRSNZ pristojen za nadzor nad detektivsko dejavnostjo. Novela zakona (ZDD-2), ki je začela veljati 8. decembra 2024, je okrepila nadzorne pristojnosti in omogočila obsežnejši inšpekcijski nadzor ter uvedla nova pooblastila inšpektorjev.

Cilj inšpekcijskih nadzorov v detektivski dejavnosti je bil dosleden nadzor nad:

* izpolnjevanjem pogojev za opravljanje detektivske dejavnosti;
* vodenjem predpisanih evidenc pri imetnikih licenc;
* nedovoljenimi dejavnostmi pri pridobivanju informacij ter načinom varovanja podatkov, pridobljenih pri opravljanju detektivske dejavnosti.

Inšpektorji IRSNZ so v letu 2024 opravili 41 inšpekcijskih nadzorov, v okviru katerih so izvedli 64 pregledov s področja detektivske dejavnosti. V 18 primerih v času inšpekcijskega nadzora pomanjkljivosti oziroma nepravilnosti pri izvajanju detektivske dejavnosti niso bile ugotovljene, zato je bil v teh primerih postopek ustavljen že na kraju nadzora skladno z 28. členom ZIN. Inšpektorji so v nadzorih na tem področju izrekli devet opozoril po ZIN in štiri opozorila po ZP-1.

Bistvene kršitve in nepravilnosti na področju detektivske dejavnosti pri zavezancih so bile predvsem nepopolno in pomanjkljivo vodenje evidenc pooblastil in poročil o opravljanju detektivskih storitev, opustitev vodenja predpisanih evidenc, oziroma vodenje evidenc v nasprotju s 45. členom ZDD-1.

**Prekrškovni postopki**

Detektivom je bil v letu 2024 enkrat izrečen opomin za ne vodenje oziroma pomanjkljivo vodenje evidenc.

**3.6 Tajni podatki**

Trije inšpektorji IRSNZ, ki so posebej usposobljeni za inšpekcijski nadzor nad tajnimi podatki, so v letu 2024 opravili 35 inšpekcijskih nadzorov, v okviru katerih so opravili 90 pregledov. Nadzor na področju tajnih podatkov je usmerjen predvsem v državne organe in organizacije, ki jim je bilo izdano varnostno dovoljenje. Pri tem je bila izvedena podrobna kontrola nad izvajanjem in vodenjem evidenc dovoljenj za dostop do tajnih podatkov ter preverjanje izpolnjevanja pogojev, na podlagi katerih je organizacija prejela varnostno dovoljenje, preverjanje vzpostavljenega notranjega nadzora in preverjanje sistema določanja, označevanja in varovanja tajnih podatkov ter dostopa do njih. Inšpektorji so v enem primeru izdali ureditveno odločbo, v 13 primerih, kjer ni bilo ugotovljenih nepravilnosti, so inšpektorji ustavili postopek na kraju na zapisnik. Izrečenih je bilo tudi 40 opozoril po ZIN in 14 opozoril po ZP-1.

**Bistvene kršitve in nepravilnosti so bile naslednje:**

* nepravilno vodenje evidence dovoljenj za dostop do tajnih podatkov;
* zavezanci nimajo določene osebe pooblaščene za obdobno pregledovanje tajnih podatkov
* nepopolne evidence tajnih podatkov;
* sistemizacija delovnih mest pri zavezancih v povezavi s tajnimi podatki ne odraža dejanskega stanja;
* zavezanci nimajo določene osebe pooblaščene za obdobno pregledovanje tajnih podatkov;
* zavezanci spoštujejo določil glede označb in varovanja upravnega območja.

**4 Skupni inšpekcijski ukrepi in upravni postopki**

V letu 2024 je bilo izrečenih 328 upravnih ukrepov od tega sta bili izdani dve odločbi o prepovedi opravljanja dejavnosti, 18 odločb o odpravi nepravilnosti (ureditvene odločbe) in 328 upravnih opozoril po ZIN, kar je največ po letu 2013. Podrobni podatki za zadnjih deset let so razvidni iz tabele 3.

Tabela 3: Število in struktura upravnih ukrepov v letih 2015–2024

| **UKREP** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| --- | --- | --- | --- | --- | --- | --- | --- | --- | --- | --- |
| Odločbe o prepovedi opravljanja dejavnosti | 3 | 1 | 3 | 8 | 9 | 3 | 5 | 3 | 0 | **2** |
| Odločbe o odpravi nepravilnosti (ureditvene odločbe) | 32 | 22 | 44 | 41 | 28 | 1 | 16 | 17 | 11 | **18** |
| Upravna opozorila po ZIN | 253 | 118 | 171 | 182 | 259 | 185 | 187 | 194 | 242 | **308** |
| **Upravni ukrepi skupaj** | **288** | **141** | **218** | **231** | **296** | **189** | **208** | **214** | **253** | **328** |

Iz tabele 3 je razvidno, da je bilo v letu 2024 v primerjavi s preteklimi desetimi leti izrečenih največ upravnih ukrepov, nazadnje je bilo več upravnih ukrepov izrečeno leta 2013. Število izrečenih upravnih ukrepov se je povečalo predvsem na račun opozoril po ZIN-1, ki so posledica dejstva, da so zavezanci praviloma med samim nadzorom odpravili ugotovljene pomanjkljivosti in nepravilnosti, ki so jih ugotovili inšpektorji.

Tabela 4: Odločanje o upravnih zadevah v letih 2016–2024

| **Število / LETO** | **2016** | **2017** | **2018** | **2019** | **2020** | **2021** | **2022** | **2023** | **2024** |
| --- | --- | --- | --- | --- | --- | --- | --- | --- | --- |
| začetih upravnih zadev | 669 | 608 | 655 | 688 | 635 | 601 | 762 | **772** | **824** |
| ustavljenih upravnih postopkov | 327 | 299 | 353 | 326 | 354 | 348 | 331 | **474** | **498** |
| upravnih zadev, rešenih v zakonitem roku | 661 | 580 | 695 | 624 | 582 | 531 | 535 | **771** | **807** |
| skupaj nerešenih upravnih zadev ob koncu leta | 187 | 211 | 168 | 211 | 263 | 285 | 512 | **349** | **366** |
| prejetih pritožb | 7 | 3 | 10 | 4 | 1 | 5 | 4 | **13** | **0** |
| zavrženih pritožb na I. stopnji | 1 | 0 | 1 | 0 | 0 | 0 | 0 | **0** | **11** |
| nadomeščenih odločb z odločbo organa prve stopnje | 3 | 0 | 2 | 9 | 0 | 3 | 2 | **1** | **0** |
| rešenih pritožb na I. stopnji | 4 | 1 | 6 | 9 | 0 | 3 | 4 | **1** | **11** |
| pritožb, odstopljenih v reševanje organu II. Stopnje | 3 | 1 | 0 | 0 | 1 | 2 | 0 | **0** | **0** |

Iz tabele 4 lahko razberemo, da se je tako število začetih upravnih postopkov tako kot ustavljenih in rešenih postopkov zviševalo po letu 2022 dalje in je v letu 2024 doseglo največje število od obstoja IRSNZ. Hkrati velja izpostaviti manjše število nerešenih upravnih zadev v primerjavi z letom 2022, kar nakazuje na to, da se kljub višjemu število obravnavanih zadev zadeve rešuje hitreje, kot se jih je v preteklosti.

**5 Skupen pregled prekrškovnih postopkov**

Pri vodenju prekrškovnih postopkov je bilo v letu 2024 izdano skupaj 204 odločb, poleg tega pa je bilo izrečenih še 220 opozoril za storjene prekrške po ZP-1. Skupaj je bilo v navedenih odločbah ugotovljenih 216 prekrškov, ki so po zakonskih podlagah in glavni izrečeni sankciji predstavljeni v tabeli 8.

Tabela 5: Prekrški v odločbah po zakonih in uredbah v zadnjih petih letih

|  | globE 2020 | opomini 2020 | **skupaj 2020** | globE 2021 | opomini 2021 | **skupaj 2021** | globE 2022 | opomini 2022 | **skupaj 2022** | globE 2023 | opomini 2023 | **skupaj 2023** | globE 2024 | opomini 2024 | **skupaj 2024** |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ZZasV** | 52 | 108 | **160** | 44 | 105 | **149** | 42 | 116 | **158** | 27 | 99 | **126** | 45 | 88 | **133** |
| **ZPolS** | 0 | 0 | **0** | 0 | 0 | **0** | 0 | 0 | **0** | 2 | 0 | **2** | 0 | 0 | **0** |
| **Uredba[[3]](#footnote-3)** | 5 | 28 | **33** | 4 | 11 | **15** | 6 | 21 | **27** | 0 | 22 | **22** | 8 | 11 | **19** |
| **ZIN** | 8 | 0 | **8** | 6 | 0 | **6** | 0 | 4 | **4** | 1 | 2 | **3** | 9 | 1 | **10** |
| **ZVRK** | 0 | 2 | **2** | 2 | 2 | **4** | 11 | 4 | **15** | 3 | 2 | **5** | 0 | 5 | **5** |
| **ZEPI** | 20 | 7 | **27** | 1 | 2 | **3** | 3 | 2 | **5** | 0 | 2 | **2** | 0 | 4 | **4** |
| **Uredba[[4]](#footnote-4)** | 12 | 13 | **25** | 0 | 0 | **0** | 0 | 0 | **0** | 2 | 4 | **6** | 0 | 0 | **0** |
| **ZVSmuč** | 5 | 13 | **18** | 4 | 15 | **19** | 5 | 10 | **15** | 2 | 9 | **11** | 2 | 2 | **4** |
| **ZOro** | 2 | 17 | **19** | 8 | 21 | **29** | 2 | 8 | **10** | 14 | 8 | **22** | 22 | 19 | **41** |
| **ZDru** | 4 | 3 | **7** | 0 | 0 | **0** | 0 | 0 | **0** | 0 | 0 | **0** | 0 | 0 | **0** |
| **ZDD** | 1 | 1 | **2** | 0 | 6 | **6** | 1 | 1 | **2** | 0 | 0 | **0** | 0 | 1 | **1** |
| **ZVPot-1[[5]](#footnote-5)** | 2 | 11 | **13** | 0 | 3 | **3** | 0 | 11 | **11** | 2 | 2 | **4** | 2 | 2 | **4** |
| **ZOI-1** | 0 | 0 | **0** | 0 | 0 | **0** | 0 | 0 | **0** | 0 | 0 | **0** | 0 | 1 | **1** |
| **ZOIzk** | 0 | 0 | **0** | 0 | 0 | **0** | 1 | 3 | **4** | 0 | 0 | **0** | 5 | 1 | **6** |
| **ZLV** | 0 | 0 | **0** | 0 | 0 | **0** | 0 | 0 | **0** | 0 | 1 | **1** | 0 | 0 | **0** |
| **ZPLD-1** | 1 | 0 | **1** | 0 | 0 | **0** | 1 | 2 | **3** | 1 | 0 | **1** | 3 | 0 | **3** |
| **ZTP** | 3 | 32 | **35** | 0 | 10 | **10** | 0 | 10 | **10** | 0 | 3 | **3** | 0 | 0 | **0** |
| **Uredba[[6]](#footnote-6)** | 0 | 6 | **6** | 0 | 0 | **0** | 0 | 0 | **0** | 0 | 8 | **8** | 0 | 0 | **0** |
| **Skupaj** | **115** | **241** | **356** | **69** | **175** | **244** | **72** | **192** | **264** | **54** | **162** | **216** | **96** | **135** | **231** |

Po številu prekrškov jih je bilo največ ugotovljenih na področju zasebnega varovanja (ZZasV-1, Uredba o obveznem organiziranju službe varovanja na javnih prireditvah in Uredba o obveznem organiziranju varovanja), skupaj 53 glob in 99 opominov.

Skupna višina vseh izrečenih glob je znašala 109.600,00 EUR. Višina vseh izrečenih stroškov (upravne in sodne takse, stroški postopka) je znašala 20.586,20 EUR.

**6 Sklepna beseda glavne inšpektorice**

Z zadovoljstvom ugotavljam, da smo v letu 2024 dosegli vse zastavljene cilje in hkrati vzpostavili temelje za prihodnji razvoj inšpektorata. Izvedenih 875 inšpekcijskih nadzorov predstavlja ne le kvantitativni dosežek, temveč predvsem kakovosten pristop k sistemskemu reševanju varnostnih izzivov.

V času, ko Slovenija dosega 9. mesto na svetovni lestvici indeksa miru Global Peace Index, je naša vloga še posebej pomembna. Varnost ni samoumevna – je rezultat predanega, strokovnega in nenehnega dela vseh akterjev varnostnega sistema. IRSNZ s svojo specifično vlogo na področjih zasebnega varovanja, orožja, eksplozivov, jedrske varnosti in tajnih podatkov zagotavlja tisti del varnostnega sistema, ki je pogosto neviden javnosti, a ključen za celotno varnostno arhitekturo države.

Naše sodelovanje v evropskem projektu PROSAFE na področju pirotehnike je le eden od primerov, kako pomembno je mednarodno povezovanje. V današnjem svetu, kjer se varnostni izzivi ne ustavljajo na državnih mejah, je izmenjava dobrih praks in strokovnega znanja nepogrešljiva. Z več kot tridesetletnimi izkušnjami slovenskega varnostnega sistema lahko pomembno prispevamo k evropskim standardom varnosti.

Posebej me veseli dejstvo, da smo uspeli ohraniti visoko stopnjo strokovnosti in hkrati prilagoditi naše delovanje sodobnim izzivom. Povečanje števila prekrškovnih odločitev ter največje število upravnih zadev, ki jih rešujemo hitro, kaže na naš proaktiven pristop, medtem ko znižanje stroškov za nagrade odvetnikom na najnižjo raven po letu 2018 dokazuje našo učinkovitost in strokovnost.

Posebej se zavedamo pomena preventivnega delovanja. V letu 2024 smo izrekli 308 opozoril po ZIN, kar kaže na naš preventivni pristop, ki je prednostno usmerjen na odpravo nepravilnosti in ne le na sankcioniranje. To je filozofija, ki jo bomo še okrepili – inšpekcijski nadzor mora biti partnerski pristop k zagotavljanju varnosti, ne le instrument represije.

Varnost ni cilj, temveč pot. Pot, po kateri korakamo vsak dan z odgovornostjo do države, institucij in predvsem do vseh prebivalk in prebivalcev Slovenije, ki pričakujejo, da bomo svojo nalogo opravljali strokovno, učinkovito in z integriteto.

Vesna Gutman, mag.  
glavna inšpektorica

inšpektorica višja svetnica

1. V letu 2019 smo področje Orožje, eksplozivi in pirotehnični izdelki razdelili v dve ločeni področji. [↑](#footnote-ref-1)
2. Od leta 2019 dalje so inšpekcijski nadzori, v katerih je zavezanec hkrati nadziran s področja zasebnega varovanja in s področja orožja, vodeni v skupnem področju. [↑](#footnote-ref-2)
3. Uredba o obveznem organiziranju službe varovanja na javnih prireditvah [↑](#footnote-ref-3)
4. Uredba o posebnih zahtevah za objekte, v katerih so eksplozivi ali pirotehnični izdelki [↑](#footnote-ref-4)
5. Do 2023 ZVPNPP [↑](#footnote-ref-5)
6. Uredba o obveznem organiziranju varovanja [↑](#footnote-ref-6)